text: Jeg stikker jer ned
  21 februar 2015 kl. 09.46
  38-årig mand fra Esbjerg sigtes nu for trusler på livet, overtrædelse af våbenloven og for en række indbrud i nat.
  En indbrudstyv blev i nat kl. 03.50 taget på fersk gerning, da han efter endt besøg på en teknisk afdeling på Sydvestjysk Sygehus ville væk. To ansatte på sygehuset fulgte efter ham og fangede ham ved hans knallert.
  De forsøgte sig i første omgang med en rolig civil anholdelse, men den 38-årige slog fra sig og truede: "Hvis I ikke lader mig komme væk, stikker jeg jer ned!"
  Men de to ansatte tog lynhurtigt fat i gerningsmanden og lagde ham ned til politiet ankom.
  Den 38-årige er nu i grundlovsforhør i retten i Esbjerg sigtet for trusler på livet, en række indbrud og overtrædelse af våbenloven. For det viste sig efterfølgende at den 38-årige faktisk havde to knive på sig.
  Seneste nyt: Den 38-årige blev i retten i Esbjerg varetægtsfængslet i fire uger.
  